คลื่นยักษ์ถล่ม “ตองกา” หลังภูเขาไฟปะทุใต้ทะเล “นิวซีแลนด์” แจ้งเตือนสึนามิ!
"ตองกา" เจอคลื่นยักษ์ถล่มหลังภูเขาไฟปะทุใต้ทะเล ทำน้ำไหลบ่าเข้าท่วมบ้านเรือน ฟาก "นิวซีแลนด์" ประกาศแจ้งเตือน "สึนามิ" ส่วนสหรัฐฯเกิดคลื่นสึนามิขนาดเล็กสูง 60 เซนติเมตร ในอเมริกัน ซามัว
"ตองกา" เจอคลื่นยักษ์ถล่มหลังภูเขาไฟปะทุใต้ทะเล ทำน้ำไหลบ่าเข้าท่วมบ้านเรือน ฟาก "นิวซีแลนด์" ประกาศแจ้งเตือน "สึนามิ" ส่วนสหรัฐฯเกิดคลื่นสึนามิขนาดเล็กสูง 60 เซนติเมตร ในอเมริกัน ซามัว
15 ม.ค. 2565

สำนักข่าว เอพี รายงานว่า ทางการ ตองกา ชาติในแถบโอชีเนีย ประกาศเตือนภัยคลื่นยักษ์สึนามิ หลังเกิดการปะทุของภูเขาไฟใต้ทะเล โดยคลิปจากผู้อยู่อาศัยในประเทศตองกาเผยให้เห็นคลื่นสึนามิซัดขึ้นฝั่งและไหลบ่าเข้าท่วมบ้านเรือน
โดยการประกาศเตือนภัยยังรวมถึงหมู่เกาะฟิจิ และเกาะอเมริกัน ซามัว ดินแดนโพ้นทะเลของสหรัฐอเมริกา เป็นผลมาจากการระเบิดของภูเขาไฟ ฮังกา ตองกา ฮังกา ฮายาไป ที่อยู่ห่างจากกรุงนูกูอะโลฟา เมืองหลวงตองกาไปทางเหนือราว 65 กิโลเมตร ก่อให้เกิดคลื่นยักษ์สึนามิสูงราว 1.2 เมตร
ขณะที่วันเดียวกัน ยังมีรายงานว่า เกิดเหตุแผ่นดินไหวแม็กนิจูด 6.6 โดยแรงสั่นสะเทือนสามารถรับรู้ได้ในหลายพื้นที่ของเกาะชวา ประเทศอินโดนีเซีย สร้างความเสียหายให้กับอาคารหลายหลัง โดยแผ่นดินไหวมีจุดศูนย์กลางลึกลงไป 37 กิโลเมตรในทะเลอินเดีย ห่างจากเขตลาบวน จังหวัดบันเติน ไปทางตะวันตกเฉียงใต้ราว 88 กิโลเมตร
เว็บไซต์ cgtn.com รายงานว่า นิวซีแลนด์ ได้ประกาศเตือนภัยคลื่นยักษ์สึนามิในวันนี้ หลังเกิดภูเขาไฟระเบิดในตองกาซึ่งเป็นประเทศหมู่เกาะในภูมิภาคพอลินีเชีย และตั้งอยู่ในมหาสมุทรแปซิฟิกระหว่างประเทศนิวซีแลนด์กับรัฐฮาวายของสหรัฐ
“เราคาดว่าพื้นที่ชายฝั่งทะเลของนิวซีแลนด์ทางชายฝั่งทางเหนือและทางตะวันออกของเกาะเหนือและหมู่เกาะชาแธมจะเผชิญกับกระแสน้ำที่รุนแรงและผิดปกติ รวมถึงคลื่นชายฝั่งที่ไม่สามารถคาดการณ์ได้ ภายหลังการเกิดภูเขาไฟระเบิดในประเทศตองกา“ สำนักงานจัดการเหตุฉุกเฉินแห่งชาติของนิวซีแลนด์ประกาศในวันนี้
ส่วนเว็บไซต์ japantimes.co.jp รายงานการเปิดเผยของศูนย์เตือนภัยสึนามิในมหาสมุทรแปซิฟิกของสหรัฐว่า เกิดคลื่นสึนามิขนาดเล็กซึ่งมีความสูง 60 เซนติเมตรในอเมริกัน ซามัวซึ่งเป็นดินแดนของสหรัฐ หลังจากเกิดเหตุภูเขาไฟระเบิดในตองกา
ด้านศูนย์เตือนภัยสึนามิดังกล่าวระบุในแถลงการณ์ว่า ยังคงมีภัยคุกคามจากคลื่นสึนามิ รวมทั้งระดับน้ำทะเลที่ผันผวนและกระแสน้ำที่รุนแรงในมหาสมุทร อาจทำให้เกิดอันตรายตามแนวชายหาด